PREDLOG

Na osnovu člana 154 stav 4 a u vezi sa članom 160 Zakona o socijalnoj i dječjoj zaštiti („Službeni list CG“, br. 27/13, 1/15, 42/15, 47/15, 56/16, 66/16, 1/17, 31/17, 42/17, 50/17, 59/21, 145/21 i 145/21), člana 27 stav 1 tačka 15 i člana 38 stav 1 tačka 2 Zakona o lokalnoj samoupravi („Službeni list CG“, br. 2/18, 34/19, 38/20 i 50/22), člana 35 stav 1 alineja 2 i člana 39 Statuta opštine Tivat („Službeni list CG – opštinski propisi“, broj 24/18 i 9/20), Odbor povjerenika opštine Tivat, na sjednici održanoj \_\_\_\_\_\_\_\_\_\_\_\_\_\_ 2022. godine, donio je

**ODLUKU**

**o sufinansiranju usluge Pomoć u kući**

**za 2022. godinu**

Član 1

Ovom Odlukom uređuje se način sufinansiranja usluge Pomoć u kući koja se sprovodi na teritoriji opštine Tivat za 2022. godinu.

Član 2

Pravo na uslugu Pomoć u kući, u skladu sa Zakonom o socijalnoj i dječjoj zaštiti, ostvaruju odrasla i stara lica sa invaliditetom i lica kojima je usled posebnih okolnosti i socijalnog rizika potreban odgovarajući oblik zaštite.

Član 3

Izrazi koji se u ovoj odluci koriste za fizička lica u muškom rodu, podrazumijevaju iste izraze u ženskom rodu.

Član 4

Sufinansiranjem usluge Pomoć u kući obezbjeđuje se pomoć za korisnike ove usluge koji su rješenjem Centra za socijalni rad ostvarili pravo na uslugu te u skladu sa Zakonom o socijalnoj i dječjoj zaštiti imaju obavezu učestvovanja u plaćanju iste.

Član 5

Za sufinansiranje usluge iz člana 1 ove Odluke, obezbjeđuju se sredstva u Budžetu Opštine Tivat.

Član 6

Sredstva iz člana 5 ove Odluke Opština Tivat će uplaćivati na žiro račun pružaoca usluge Pomoć u kući, po ispostavljenoj fakturi i dostavljenom mjesečnom izvještaju o pruženoj usluzi.

Član 7

Ova Odluka stupa na snagu osmog dana od dana objavljivanja u „Službenom listu Crne Gore – opštinski propisi“.

Broj:

Tivat, \_\_\_\_\_\_\_\_\_ 2022. godine

**Odbor povjerenika**

**Predsjednik,**

Spasoje Ljesar, s.r.

**OBRAZLOŽENjE**

**I - PRAVNI OSNOV**

Pravni osnov za donošenje Ove odluke sadržan je u odredbama Zakona o socijalnoj i dječjoj zaštiti („Službeni list CG“, br. 27/13, 1/15, 42/15, 47/15, 56/16, 66/16, 1/17, 31/17, 42/17, 50/17, 59/21, 145/21 i 145/21), Zakona o lokalnoj samoupravi („Službeni list CG“, br. 2/18, 34/19, 38/20 i 50/22) i Statuta opštine Tivat („Službeni list CG – opštinski propisi“, broj 24/18 i 9/20).

Članom 154 stav 4 Zakona o socijalnoj i dječjoj zaštiti („Službeni list CG“, br. 27/13, 1/15, 42/15, 47/15, 56/16, 66/16, 1/17, 31/17, 42/17, 50/17, 59/21, 145/21 i 145/21) propisano je da se u budžetu opštine mogu obezbijediti sredstva za usluge socijalne i dječje zaštite, kao što su: pomoć u kući, dnevni boravak, usluge narodne kuhinje, odmor i rekreaciju djece, stanovanje uz podršku, smještaj u prihvatilište - sklonište, stanovanje za socijalno ugrožena lica, u skladu sa zakonom i druge usluge u skladu sa svojim materijalnim mogućnostima. Članom 160 istog zakona propisano je da se za lica koja nisu u mogućnosti da učestvuju u troškovima usluga, sredstva obezbjeđuju u budžetu države, odnosno budžetu opštine.

Članom 27 stav 1 tačka 15 Zakona o lokalnoj samoupravi („Službeni list CG“, br. 2/18, 34/19 i 38/20) propisano je da opština, u skladu sa zakonom, drugim propisima i mogućnostima učestvuje u obezbjeđivanju uslova i unapređenju djelatnosti: zdravstvene zaštite, obrazovanja, socijalne i dječje zaštite, zapošljavanja i drugih oblasti od interesa za lokalno stanovništvo, a članom 38 stav 1 tačka 2 istog zakona je propisano da skupština donosi propise i druge opšte akte.

Članom 35 stav 1 alineja 2 i članom 39 Statuta opštine Tivat („Službeni list CG – opštinski propisi“, broj 24/18 i 9/20), je propisano da skupština donosi propise i druge opšte akte i da u vršenju poslova iz svoje nadležnosti pored Statuta, donosi odluke, rješenja, planove, programe i druge akte.

**II - RAZLOZI ZA DONOŠENjE**

Lokalna samouprava najbolje može prepoznati potrebe svojih građana i u okvirima svojih ovlašćenja i kompentencija aktivirati određene mehanizme kojima se te potrebe mogu zadovoljiti na najbolji mogući način.

Jedan od značajnih društvenih problema svake lokalne zajednice je briga o odraslim i starim licima sa invaliditetom kao i licima kojima je usled posebnih okolnosti i socijalnog rizika potreban odgovarajući oblik socijalne zaštite. Svrha socijalne i psihološke podrške, njege i pomoći u kući pomenutim licima je podrška u zadovoljavanju svakodnevnih životnih potreba u sopstvenim domovima, kako bi se unaprijedio i održao kvalitet života i spriječio ili odložio smještaj u institucije. Usluga Pomoć u kući pruža se kada je porodična podrška nedovoljna ili nije raspoloživa, a u skladu sa identifikovanim individualnim potrebama odraslih i starih lica sa invaliditetom, lica kojima je usled posebnih okolnosti i socijalnog rizika potreban odgovarajući oblik socijalne zaštite i koja usled nemoći ili smanjenih funkcionalnih sposobnosti izazvanih invaliditetom ili bolešću nisu sposobna da nezavisno žive bez svakodnevne ili redovne podrške.

Ministarstvo rada i socijalnog staranja je do sada licenciralo osam pružalaca usluge za pružanje usluge Pomoć u kući. Korisnici za ostvarivanje prava na uslugu Pomoć u kući mogu podnositi zahtjeve za ostvarivanje prava na uslugu mjesno nadležnom Centru za socijalni rad koji u komunikaciji sa pružaocima usluge utvrđuje da li taj pružalac usluge ima slobodnih kapaciteta za pružanje usluge, kako bi korisnik mogao ostvariti pravo, a troškove usluge snosi Ministarstvo rada i socijalnog staranja.

Zakonom o socijalnoj zaštiti propisano je da se pravo na uslugu Pomoć u kući može ostvariti na osnovu rješenja Centra za socijalni rad ili na osnovu ugovora o korišćenju usluge. Ukoliko se pravo na uslugu Pomoć u kući ostvaruje na osnovu rješenja Centra za socijalni rad korisnik učestvuje u troškovima usluge, a ukoliko korisnik nije u mogućnosti da učestvuje u troškovima usluga, sredstva se obezbjeđuju u budžetu države, odnosno budžetu opštine.

U skladu sa navedenim, Sekretarijat za društvene djelatnosti kao organ lokalne uprave nadležan za poslove socijalne i dječje zaštite, je pristupio izradi predložene Odluke koja ima za cilj sufinansiranje usluge Pomoć u kući kako bi se očuvao i unaprijedio kvalitet života osoba u starijem dobu, koja imaju ograničenja fizičkih i psihičkih sposobnosti usled kojih nisu u stanju da nezavisno žive u svojim domovima bez redovne socijalne i psihološke podrške, kao i neophodne njege i pomoći.

Polazeći od navedenog, predlaže se Odboru povjernika opštine Tivat da donese Odluku o usvajanju Odluke o sufinansiranju usluge Pomoć u kući za 2022. godinu.

**Obrađivač Predlagač**

Sekretarijat za društvene djelatnosti Predsjednik opštine